CELEX: 32018D0322
Language: bg
Date: 2018-03-02 00:00:00
Title: Решение за изпълнение (EC) 2018/322 на Комисията от 2 март 2018 година за преустановяване на процедурата за проучване по отношение на пречките пред търговията, състоящи се в мерки, приети от Република Турция, които засягат търговията с непромазана хартия без дървесина

5.3.2018   
            
            
               BG
            
            
               Официален вестник на Европейския съюз
            
            
               L 62/36
            
         РЕШЕНИЕ ЗА ИЗПЪЛНЕНИЕ (EC) 2018/322 НА КОМИСИЯТА
   от 2 март 2018 година
   за преустановяване на процедурата за проучване по отношение на пречките пред търговията, състоящи се в мерки, приети от Република Турция, които засягат търговията с непромазана хартия без дървесина
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2015/1843 на Европейския парламент и на Съвета от 6 октомври 2015 г. за установяване на процедури на Съюза в областта на общата търговска политика с оглед гарантиране упражняването от Съюза на правата, които са му предоставени съгласно правилата за международна търговия, по-специално тези, които са установени под егидата на Световната търговска организация (1) (Регламента за пречките пред търговията), и по-специално член 12, параграф 2 от него,
   след консултация с Комитета по въпросите, свързани с пречките пред търговията,
   като има предвид, че:
   
               (1)
            
            
               На 21 април 2017 г. Конфедерацията на европейските хартиени предприятия („CEPI“) подаде жалба от името на сектора за производство на хартия в Съюза в съответствие с член 3 от Регламента за пречките пред търговията.
            
         
               (2)
            
            
               CEPI заяви, че на 28 септември 2015 г. Република Турция е въвела система за контрол на вноса на непромазана хартия без дървесина, включваща конкретно изискване за лицензиране на вноса, което прави невъзможен вносът под определена прагова стойност и създава пречки пред търговията по отношение на вноса над посочената прагова стойност.
            
         
               (3)
            
            
               Комисията реши, че в жалбата се съдържат достатъчно доказателства, за да се обоснове провеждането на процедура за проучване. Въз основа на това на 7 юли 2017 г. бе публикувано известие за нейното започване в Официален вестник на Европейския съюз
                   (2).
            
         
               (4)
            
            
               По време на разследването Република Турция отмени прилагането на системата за контрол на вноса по отношение на непромазаната хартия без дървесина.
            
         
               (5)
            
            
               Въпреки отмяната на мярката за прилагане на системата за контрол на непромазаната хартия без дървесина, посочената система продължава да съществува и прилагането ѝ по отношение на непромазаната хартия без дървесина би могло да бъде възобновено. Поради това Комисията счита, че не е целесъобразно процедурата да бъде приключена, а трябва да бъде преустановена.
            
         
               (6)
            
            
               Комисията ще наблюдава положението.
            
         
               (7)
            
            
               Мерките, предвидени в настоящото решение, са в съответствие със становището на Комитета по въпросите, свързани с пречките пред търговията,
            
         ПРИЕ НАСТОЯЩОТО РЕШЕНИЕ:
   Член 1
   Преустановява се процедурата за проучване по отношение на пречките пред търговията, състоящи се в мерки, приети от Република Турция, които засягат търговията с непромазана хартия без дървесина.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 2 март 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 272, 16.10.2015 г., стр. 1.
   
      (2)  ОВ C 218, 7.7.2017 г., стр. 20.